SA verteenwoordiger kap Afrikaans by VNAlana Bailey, AfriForum se adjunk- uitvoerende hoof van internasionale skakeling. (Foto: Reint Dykema) ŉ Verteenwoordiger van die Suid-Afrikaanse regering het Donderdag by die 12de sitting van die VN-Forum vir Minderheidsaangeleenthede in Genève, Switserland, met ŉ aanval op die burgerregte-organisasie AfriForum se voorlegging oor minderheidstale in Suid-Afrika gereageer. Die aanval het gevolg op Alana Bailey, AfriForum se hoof van kultuursake, se voorlegging waarin sy haar kommer uitgespreek het oor die Grondwet wat nie minderheidstale in Suid-Afrika beskerm nie, weens politieke ideologieë. Sy het ook klem gelê op die howe wat meermale ten gunste van eentalige Engelse taalbeleidstellings bevind wanneer daar oor die taalregte van nie-Engelssprekende Suid-Afrikaners beslis word. ŉ Ongeïdentifiseerde verteenwoordiger van die Suid-Afrikaanse regering het met ’n aanval op Bailey se voorlegging gereageer. “Hy het begin deur te noem dat die Suid-Afrikaanse Grondwet beskou word as een van die beste grondwette ter wêreld. Hy het niks gesê oor die gebrek aan politieke wil om dit uit te voer nie. Hy het wel aangevoer dat Afrikaans ’n minderheidstaal is wat jare lank op leerders afgedwing is en dat die regering sedert 1994 die taak het om dit te probeer regstel,” lui ’n verklaring uitgereik deur AfriForum. Dié regeringsverteenwoordiger, wie se identiteit nie bekend is nie, het voorts beweer Afrikaans word steeds in byna elke skool in die land aangebied. Hy het ook gesê die hofsake waarna Bailey verwys, het betrekking op eentalige Afrikaanse skole. “Die hofsake waarna AfriForum verwys het, was egter onder meer dié teen die taalbeleid van die Universiteite van die Vrystaat, Suid-Afrika en Stellenbosch, waar alle kursusse ewe toeganklik vir Engelssprekende studente was,” sê AfriForum. Volgens Bailey is dié growwe misleiding van teenwoordiges op ’n internasionale forum ’n verdere bewys van die regering se vyandige houding jeens Afrikaans. “Verskeie van die teenwoordige taalkundiges op die VN se paneel ken gelukkig die feite en neem kennis van die ooglopende poging om die regering se taalregteskendings te verdoesel. Indien AfriForum nog ’n geleentheid vir verdere insette gebied word, sal dit ook onder die meer as 300 ander internasionale afgevaardigdes se aandag gebring word,” het Bailey gesê. Die tema van vanjaar se byeenkoms was “Onderwys, taal en die menseregte van minderhede”.